Kulturminister Ane Halsboe-Jørgensen åbner årets udgave af Ordkraft, der er tilbage uden coronarestriktioner.

Der venter publikum tre tætpakkede ord-festival dage i Nordkraft i Aalborg, når Ordkraft i dagene 7.- 9. april slår dørene op for en udgave igen i sin fulde længde og uden restriktioner. - Vi er glade for at være tilbage stærkere end nogensinde, siger Ordkrafts formand, Per Lyngby, som tilføjer, at det Ordkrafts dedikerede publikum sætter stor pris på det fællesskab med forfatterne, som festivalen skaber. Årets vinder af De Gyldne Laurbær, Thomas Korsgaard, gæster Aalborg og får følgeskab af stærke danske forfattere, musikere og skuespillere som Svend Brinkmann, Jussi Adler-Olsen, Anne-Cathrine Riebnitzsky, Christian Jungersen, Sonja Oppenhagen, Anne Dorte Michelsen, Kim Faber og Janni Pedersen. Man vil i løbet af de tre dage kunne møde over 80 forfattere på festivalen. Deriblandt også den populære norske forfatter Anne B. Ragde og stjernefrøet Helga Flatland. Live hørespil og underholdning Gæster kan også glæde sig til at opleve en række nye tiltag på Ordkraft. Blandt andet en liveopførsel af hørespillet "Chancevask" med Søs Egelind, Thomas Levin og Tobias Leander bag mikrofonerne - eller guidede fælleslæsninger rundet af med et forfattermøde. Dyre-ekspert og biolog Anders Kofoed inviterer børnefamilier med på jagt efter dyrenes superkræfter, og der vil være legestationer med fokus på dyr, superkræfter og bevægelse. Det er kulturminister, nordjyske Ane Halsboe-Jørgensen, der vil holde årets åbningstale til Ordkraft.